## Uredba o unutarnjem ustrojstvu Ministarstva pravosuđa, uprave i lokalne samouprave

### NN 27/2000 (8.3.2000.), Uredba o unutarnjem ustrojstvu Ministarstva pravosuđa, uprave i lokalne samouprave

# VLADA REPUBLIKE HRVATSKE

**544**

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 48/99 i 15/2000)
Vlada Republike Hrvatske je na sjednici održanoj 2. ožujka
2000. godine donijela

## UREDBU

### O UNUTARNJEM USTROJSTVU MINISTARSTVA PRAVOSUÐA, UPRAVE I LOKALNE SAMOUPRAVE

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva
pravosuđa, uprave i lokalne samouprave (u daljnjem tekstu:
Ministarstvo), nazivi upravnih organizacija u sastavu Ministarstva
i drugih unutarnjih ustrojstvenih jedinica, njihov djelokrug i
način upravljanja, te okvirni broj službenika i namještenika
Ministarstva, u onim pitanjima koja nisu uređena posebnim
propisima.

Članak 2.

Unutarnje ustrojstvo, upravljanje, kao i potrebni broj službenika
i namještenika uređuje se na način da Ministarstvo
može obavljati upravne i druge stručne poslove koji
su mu zakonom dani u nadležnost i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva, ustrojavaju
se sljedeće upravne organizacije i druge unutarnje ustrojstvene
jedinice:

1. Kabinet ministra,

2. Tajništvo Ministarstva,

3. Uprava za građansko pravo,

4. Uprava za kazneno pravo,

5. Uprava za međunarodnu pravnu pomoć, suradnju i ljudska
prava,

6. Uprava za organizacijsko-kadrovske poslove pravosuđa,

7. Uprava za financijsko-gospodarske poslove,

8. Uprava za izvršenje sankcija,

9. Uprava za poslove opće uprave, upravne inspekcije i građanska
stanja,

10. Uprava za sustav državne uprave i službeničke
odnose,

11. Uprava za lokalnu samoupravu,

12. Odjel informatičkih poslova.

1. KABINET MINISTRA

Članak 4.

Kabinet ministra je posebna ustrojstvena jedinica Ministarstva
koja za ministra i njegova zamjenika obavlja protokolarne, stručne
i administrativne poslove te poslove u svezi s informiranjem javnosti
i organizira prijevoz i službena putovanja ministra i njegova
zamjenika.

2. TAJNIŠTVO MINISTARSTVA

Članak 5.

Tajništvo Ministarstva je posebna ustrojstvena jedinica koja
obavlja administrativne i stručne poslove za potrebe Ministarstva,
a osobito; poduzima mjere za osiguranje učinkovitosti u
radu, te tehnički usklađuje rad unutarnjih ustrojstvenih
jedinica Ministarstva i upravnih organizacija u sastavu Ministarstva;
brine o stručnom osposobljavanju i usavršavanju državnih
službenika i namještenika u tijeku službe i o urednom
i pravilnom korištenju imovine i sredstava za rad; nadzire
rad državnih službenika i namještenika, te obavlja
i druge poslove koje mu povjeri ministar.

Članak 6.

Za obavljanje poslova Tajništva Ministarstva ustrojavaju
se sljedeći odjeli:

a) Odjel kadrovskih poslova,

b) Odjel općih poslova,

c) Odjel pravnih poslova.

*a) Odjel kadrovskih poslova*

Članak 7.

Odjel kadrovskih poslova obavlja upravne i stručne poslove
koji se odnose na pripremu nacrta podzakonskih akata iz područja
radnih odnosa, pripremu rješenja iz radnih odnosa državnih
službenika i namještenika u Ministarstvu; stručno
usavršavanje službenika i namještenika; vođenje
osobnog očevidnika, vođenje dosjea državnih službenika
i namještenika te ostalih evidencija iz radnih odnosa; izdavanje
potvrda iz radnih odnosa te obavljanje svih poslova u svezi prijama
državnih službenika i namještenika u državnu
službu i u svezi prestanka iste.

*b) Odjel općih poslova*

Članak 8.

Odjel općih poslova obavlja administrativne, tehničke
i pomoćne poslove Ministarstva: prijam i dostavu pošte,
raspoređivanje akata, otpremu, arhiviranje i čuvanje
registraturne građe koja nastaje radom Ministarstva; poslove
vođenja evidencije o nekretninama kojima upravlja Ministarstvo;
poslove službenog prijevoza, biblioteke, dostave, fotokopiranja
i umnožavanja, telefonista, održavanja zgrade i tehničkih
pomagala te poslove čišćenja.

*c) Odjel pravnih poslova*

Članak 9.

Odjel pravnih poslova obavlja poslove izrade nacrta prijedloga
zakona i drugih propisa Ministarstva i Tajništva, te sa upravama
Ministarstva surađuje na pripremi tekstova podzakonskih akata
iz djelokruga Ministarstva i ministra; vodi evidencije tekućih
obveza ministra, zamjenika i pomoćnika u svezi s aktivnostima
Vlade Republike Hrvatske i Hrvatskoga državnog sabora; brine
se o pravodobnom pribavljaju dokumentacije i materijala od uprava
i ustrojstvenih jedinica Ministarstva i o upućivanju materijala
i dokumentacije Vladi Republike Hrvatske, Hrvatskom državnom
saboru te drugim tijelima državne vlasti; sudjeluje u davanju
stručnih mišljenja na nacrte prijedloga zakona i drugih
propisa tijela državne vlasti; objedinjuje godišnja
izvješća o radu unutarnjih ustrojstvenih jedinica Ministarstva,
objedinjuje planove rada Ministarstva, te očitovanja na
pojedina pravna i ostala pitanja iz djelokruga rada Ministarstva.

3. UPRAVA ZA GRAÐANSKO PRAVO

Članak 10.

Uprava za građansko pravo je upravna organizacija u sastavu
Ministarstva koja obavlja upravne i stručne poslove vezane
za: izradu nacrta prijedloga zakona i podzakonskih akata i provođenje
zakona i drugih propisa te obavlja upravni nadzor iz područja
građanskog prava.

Za obavljanje poslova Uprave za građansko pravo ustrojavaju
se sljedeći odjeli:

a) Odjel za opće propise građanskog prava,

b) Odjel za stvarna prava,

c) Odjel za posebne imovinskopravne poslove,

d) Odjel za drugostupanjske upravne postupke.

*a) Odjel za opće propise građanskog prava*

Članak 11.

Odjel za opće propise građanskog prava obavlja upravne
i stručne poslove vezane za: izradu nacrta prijedloga zakona
i podzakonskih akata i drugih propisa iz područja građanskog
prava, a posebno obveznog, trgovačkog, građanskog,
parničnog, stečajnog i ovršnog prava, te nasljednog
prava; provodi u okviru djelokruga Ministarstva ove zakone i druge
propise te daje stručna mišljenja.

*b) Odjel za stvarna prava*

Članak 12.

Odjel za stvarna prava obavlja upravne i stručne poslove
vezane za: izradu nacrta prijedloga zakona i podzakonskih akata
i drugih propisa iz područja prava vlasništva i drugih
stvarnih prava, zemljišnoknjižnog prava i prometa nekretnina,
te zakupnih i najamnih odnosa; provodi u okviru djelokruga Ministarstva
ove zakone i druge propise te daje stručna mišljenja.

*c) Odjel za posebne imovinskopravne poslove*

Članak 13.

Odjel za posebne imovinskopravne poslove obavlja upravne i stručne
poslove vezane za: izradu nacrta prijedloga zakona i podzakonskih
akata i drugih propisa kojima se uređuju imovinskopravni odnosi
vezani za poljoprivredno zemljište, šume i šumsko
zemljište i komasaciju te izvlaštenje i naknadu za imovinu
oduzetu za vrijeme jugoslavenske komunističke vladavine;
provodi u okviru djelokruga Ministarstva ove zakone i udruge propise
ako pojedini od ovih poslova nisu u djelokrugu drugog odjela,
te daje stručna mišljenja. Ovaj Odjel obavlja prethodni
nadzor nad prvostupanjskim rješenjima o naknadi/vraćanju
oduzete imovine.

*d) Odjel za drugostupanjske upravne postupke*

Članak 14.

Odjel za drugostupanjske upravne postupke provodi drugostupanjske
postupke izvlaštenja i naknade za imovinu oduzetu za vrijeme
jugoslavenske komunističke vladavine, te ostale drugostupanjske
upravne postupke. Ovaj odjel provodi upravni nadzor nad uredima
županija i Grada Zagreba nadležnim za imovinskopravne
poslove, u skladu sa zakonom.

U sastavu Odjela ustrojava se odsjek za drugostupanjske upravne
postupke - Područna jedinica Ministarstva u Splitu.

4. UPRAVA ZA KAZNENO PRAVO

Članak 15.

Uprava za kazneno pravo je upravna organizacija u sastavu Ministarstva
koja obavlja upravne i stručne poslove vezane za: izradu
nacrta prijedloga zakona i podzakonskih akata i provođenje
zakona i drugih propisa iz područja kaznenog prava.

Za obavljanje poslova Uprave za kazneno pravo ustrojavaju se sljedeći
Odjeli:

a) Odjel za kaznene propise,

b) Odjel za pomilovanja,

c) Odjel za kaznene evidencije.

*a) Odjel za kaznene propise*

Članak 16.

Odjel za kaznene propise obavlja upravne i stručne poslove
vezane za: izradu nacrta prijedloga zakona i podzakonskih akata
i provođenje zakona i drugih propisa iz područja kazneno-materijalnog
i kazneno-procesnog prava, te obavlja i druge poslove iz područja
kaznenog prava koja mu povjeri ministar.

*b) Odjel za pomilovanja*

Članak 17.

Odjel za pomilovanja obavlja upravne i stručne poslove
vezane za: izradu nacrta prijedloga i podzakonskih akata i provođenje
zakona i drugih propisa iz područja pomilovanja ili amnestije,
a posebno obradu predmeta pomilovanja iz ovlasti Predsjednika
Republike, te obavlja i druge poslove iz ovog područja
koje mu povjeri ministar.

*c) Odjel za kaznene evidencije*

Članak 18.

Odjel za kaznene evidencije obavlja upravne i stručne poslove
vezane za: provođenje zakona i drugih propisa iz područja
kaznenih evidencija osuđenih osoba, postupke za donošenje
odluka o rehabilitaciji (brisanju osuda), te izdavanje uvjerenja,
potvrda i izvadaka o podacima kaznenih evidencija kao i druge
poslove iz ovog područja koje mu povjeri ministar.

5. UPRAVA ZA MEÐUNARODNU PRAVNU POMOĆ, SURADNJU
I LJUDSKA PRAVA

Članak 19.

Uprava za međunarodnu pravnu pomoć, suradnju i ljudska
prava je upravna organizacija u sastavu Ministarstva koja obavlja
upravne i stručne poslove vezane za: međunarodnu pravnu
pomoć u kaznenim i građanskim stvarima; poslove izručenja
te izrade i izvršenja međunarodnih ugovora; poslove međunarodne
suradnje; te prati stanje ljudskih prava i manjinskih prava i
usklađuje zakonodavstvo s preuzetim međunarodnim obvezama;
izrađuje propise o zaštiti ljudskih, odnosno manjinskih
prava.

Za obavljanje poslova Uprave za međunarodnu pravnu pomoć,
suradnju i ljudska prava ustrojavaju se sljedeći odjeli:

a) Odjel za međunarodne ugovore,

b) Odjel za međunarodnu suradnju,

c) Odjel za ljudska i manjinska prava.

*a) Odjel za međunarodne ugovore*

Članak 20.

Odjel za međunarodne ugovore obavlja upravne i stručne
poslove vezane za: izradu nacrta prijedloga zakona i podzakonskih
akata i provođenje međunarodnih ugovora iz područja
pravosuđa i međunarodne pravne pomoći, te obavlja
i druge poslove iz ovog područja koje mu povjeri ministar.

Za obavljanje poslova Odjela ustrojavaju se sljedeći odsjeci:

1) Odsjek za izručenje i međunarodnu pravnu pomoć
u kaznenim stvarima

2) Odsjek za međunarodnu pravnu pomoć u građanskim
stvarima*.*

*1. Odsjek za izručenje i međunarodnu pravnu pomoć
u kaznenim stvarima*

Članak 21.

Odsjek za izručenje i međunarodnu pravnu pomoć
u kaznenim stvarima obavlja upravne i stručne poslove vezane
za: izradu nacrta prijedloga zakona i podzakonskih akata i provođenje
međunarodnih ugovora i konvencija iz područja međunarodne
pravne pomoći u kaznenim stvarima; izručenja i prenošenja
izvršenja kaznenih sankcija, te obavlja i druge poslove iz
ovog područja koje mu povjeri ministar.

*2) Odsjek za međunarodnu pravnu pomoć u građanskim
stvarima*

Članak 22.

Odsjek za međunarodnu pravnu pomoć u građanskim
stvarima obavlja upravne i stručne poslove vezane za: izradu
nacrta prijedloga zakona i podzakonskih akata i provođenje
međunarodnih ugovora i konvencija iz područja međunarodne
pravne pomoći u građanskim stvarima; davanje mišljenja
u svezi legalizacije isprava za upotrebu u inozemstvu; pružanje
pravne pomoći pravosudnim tijelima u postupcima utvrđivanja
uzajamnosti, izdavanje potvrde o uzajamnosti u skladu sa zakonom;
pribavljanje obavijesti o mjerodavnom stranom pravu za pravosudna
tijela te obavlja i druge poslove iz ovog područja koje
mu povjeri ministar.

*b) Odjel za međunarodnu suradnju*

Članak 23.

Odjel za međunarodnu suradnju obavlja upravne i stručne
poslove vezane za: izradu nacrta prijedloga zakona i podzakonskih
akata i provođenje akata za pristupanje u članstvo
međunarodnim tijelima i organizacijama; suradnju s međunarodnim
tijelima i organizacijama iz područja pravosuđa; primjenu
konvencija o ljudskim pravima i drugih međunarodnih konvencija
iz područja pravosuđa; izrađuje izvješća
o primjeni međunarodnih konvencija iz područja pravosuđa,
te obavlja i druge poslove iz ovog područja koje mu povjeri
ministar.

*c) Odjel za ljudska i manjinska prava*

Članak 24.

Odjel za ljudska i manjinska prava obavlja stručne poslove
vezane za: izradu nacrta prijedloga zakona i podzakonskih akata
o zaštiti ljudskih, odnosno, manjinskih prava; prati stanje
ljud- skih, odnosno manjinskih prava u Republici Hrvatskoj; sudjeluje
u radu odgovarajućih međunarodnih tijela, izrađuje
izvješća, osigurava usklađenost zakonodavstva s
međunarodnim ugovorima iz područja zaštite ljudskih
i manjinskih prava, te obavlja druge poslove koje mu povjeri ministar.

6. UPRAVA ZA ORGANIZACIJSKO-KADROVSKE POSLOVE PRAVOSUÐA

Članak 25.

Uprava za organizacijsko-kadrovske poslove pravosuđa je upravna
organizacija u sastavu Ministarstva koja obavlja upravne i stručne
poslove vezane za: izradu nacrta prijedloga zakona i podzakonskih
akata i provođenje organizacijskih propisa iz područja
pravosuđa; poslove pravosudne uprave, administrativne i tehničke
poslove vezane za imenovanja, razrješenja i stegovnu odgovornost
dužnosnika u pravosuđu; te poslove vezane za ustrojstvo,
organizaciju i rad javnobilježničke službe i
odvjetništva, kao i poslove vezane za vođenje upravnih
sporova.

Za obavljanje poslova Uprave za organizacijsko-kadrovske poslove
ustrojavaju se sljedeći odjeli:

a) Odjel za organizacijske propise,

b) Odjel za pravosudnu upravu,

c) Odjel za kadrove i evidencijske poslove,

d) Odjel za javno bilježništvo i odvjetništvo.

*a) Odjel za organizacijske propise*

Članak 26.

Odjel za organizacijske propise obavlja pravne i stručne
poslove vezane za: izradu nacrta prijedloga zakona i podzakonskih
akata i provođenje zakona i drugih propisa vezanih za ustrojstvo
i djelokrug sudova, državnog odvjetništva, državnog
pravobraniteljstva i sudaca za prekršaje, izradu podzakonskih
akata iz područja pravosuđa; status službenika
i namještenika zaposlenih u pravosudnim tijelima te obavlja
i druge poslove iz područja pravosuđa koje mu povjeri
ministar.

*b) Odjel za pravosudnu upravu*

Članak 27.

Odjel za pravosudnu upravu obavlja upravne i stručne poslove
vezane za: nadzor i davanje uputa za pravilno obavljanje poslova
sudske uprave; ispitivanje osnovanosti pritužbi i predstavki
na rad pravosudnih tijela; rješavanje predmeta naknade štete
neosnovano pritvorenih odnosno osuđenih osoba, te obavlja
i druge poslove iz područja pravosudne uprave koje mu povjeri
ministar.

*c) Odjel za kadrove i evidencijske poslove*

Članak 28.

Odjel za kadrove i evidencijske poslove obavlja upravne i stručne
poslove vezane za: obavljanje administrativnih i tehničkih
poslova za rad Državnog sudbenog vijeća, vođenje
evidencija o kadrovima u pravosudnim tijelima i brige o njihovom
stručnom usavršavanju; statistike i dokumentacije
iz područja pravosuđa te obavlja i druge poslove koje
mu povjeri ministar.

*d) Odjel za javno bilježništvo i odvjetništvo*

Članak 29.

Odjel za javno bilježništvo i odvjetništvo obavlja
upravne i stručne poslove vezane za: izradu nacrta prijedloga
zakona i podzakonskih akata i provođenje zakona i drugih propisa
koje uređuju javnobilježničku službu i odvjetničku
službu; pregled prostora i opreme javnih bilježnika,
raspisivanja natječaja i imenovanja javnih bilježnika,
nadzor nad radom javnobilježničke službe; suradnju
s Hrvatskom javnobilježničkom komorom i Hrvatskom
odvjetničkom komorom, te obavlja i druge poslove iz područja
javnog bilježništva i odvjetništva koje mu povjeri
ministar.

7. UPRAVA ZA FINANCIJSKO-GOSPODARSKE POSLOVE

Članak 30.

Uprava za financijsko-gospodarske poslove je upravna organizacija
u sastavu Ministarstva koja obavlja upravne i stručne poslove
vezane za: financijsko-planske poslove, materijalno poslovanje,
nabavu te investicije u Ministarstvu, pravosudnim tijelima, kaznenim
tijelima i županijskim uredima.

Za obavljanje poslova Uprave za financijsko-gospodarske poslove
ustrojavaju se sljedeći odjeli:

a) Odjel financijsko-planskih poslova i nadzora,

b) Odjel materijalnog poslovanja i nabave,

c) Odjel investicijskih poslova.

*a) Odjel financijsko-planskih poslova i nadzora*

Članak 31.

Odjel financijsko-planskih poslova i nadzora obavlja upravne i
stručne poslove vezane za: financijske i računovodstvene
poslove, te obavlja i druge poslove koje mu povjeri ministar.

Za obavljanje poslova u Odjelu ustrojavaju se sljedeći odsjeci:

1. Odsjek financijsko-planskih poslova i nadzora za pravosudna
i kaznena tijela,

2. Odsjek financijsko-planskih poslova i nadzora za županijske
urede,

3. Odsjek računovodstvenih poslova.

*1. Odsjek financijsko-planskih poslova i nadzora za pravosudna
i kaznena tijela*

Članak 32.

Odsjek financijsko-planskih poslova i nadzora za pravosudna i
kaznena tijela obavlja upravne i stručne poslove vezane
za: izradu i izvršavanje državnog proračuna za
sve korisnike u pravosuđu i kaznenim tijelima; izradu nacrta
financijskih planova i programa svih namjena i njihovo praćenje;
organiziranje i provođenje kontrole i nadzora nad zakonitim
i namjenskim trošenjem sredstava svih korisnika državnog
proračuna; nadziranje i praćenje rada proizvodnih
i uslužnih djelatnosti kaznenih tijela; praćenje plaća
nositelja pravosudnih dužnosti, službenika i namještenika
u pravosudnim i kaznenim tijelima, te obavlja i druge poslove
iz ovog područja koje mu povjeri ministar.

*2. Odsjek financijsko-planskih poslova i nadzora za županijske
urede*

Članak 33.

Odsjek financijsko-planskih poslova i nadzora za županijske
urede obavlja upravne i stručne poslove vezane za: izradu
i izvršavanje državnog proračuna za županijske
urede, izradu nacrta financijskih planova i programa svih namjena
i njihovo praćenje; organiziranje i provođenje kontrole
i nadzora nad zakonitim i namjenskim trošenjem sredstava
ureda, praćenje plaća službenika i namještenika,
te obavlja i druge poslove iz ovog područja koje mu povjeri
ministar.

*3. Odsjek računovodstvenih poslova*

Članak 34.

Odsjek računovodstvenih poslova obavlja upravne i stručne
poslove vezane za: izradu obračuna, analitičkih
kontnih planova, kontiranje, knjiženje i kontroliranje knjigovodstvene
dokumentacije, obračun plaća i ostalih primanja dužnosnika,
državnih službenika i namještenika; obavljanje
gotovinskih i bezgotovinskih plaćanja svih obveza; vođenje
svih potrebnih knjigovodstvenih evidencija i statistika iz financijskog
i materijalnog poslovanja; sudjelovanje u provođenju nadzora
kod svih korisnika iz djelokruga računovodstvenog poslovanja,
te obavlja i druge poslove iz ovog područja koje mu povjeri
ministar.

*b) Odjel materijalnog poslovanja i nabave*

Članak 35.

Odjel materijalnog poslovanja i nabave obavlja upravne i stručne
poslove vezane za: planiranje potreba i organiziranje nabave i
skladištenja opreme i materijala za potrebe Ministarstva,
pravosudnih i kaznenih tijela i županijskih ureda, kontrolu
i nadzor nad propisanom i namjenskom uporabom i smještajem
opreme; sudjelovanje u izradi državnog proračuna,
financijskih planova i programa po korisnicima i namjenama, ispitivanje
tržišta, prikupljanje i obrada ponuda, vođenje potrebne
dokumentacije, usklađivanje stanja s materijalnim knjigovodstvom,
te obavlja i druge poslove koje mu povjeri ministar.

*c) Odjel investicijskih poslova*

Članak 36.

Odjel investicijskih poslova obavlja upravne i stručne
poslove vezane za: planiranje izgradnje, adaptacije i investicijskog
održavanja poslovnih objekata Ministarstva, pravosudnih i
kaznenih tijela i županijskih ureda; sudjeluje u izradi državnog
proračuna; organizira stručne i administrativno-tehničke
poslove na realizaciji izgradnje i adaptacije objekata, provodi
nadzor nad izvođenjem radova, ovjerava račune i obračunske
situacije izvedenih radova, prikuplja i obrađuje ponude, vodi
evidencije, te obavlja i druge poslove koje mu povjeri ministar.

8. UPRAVA ZA IZVRŠENJE SANKCIJA

Članak 37.

Uprava za izvršenje sankcija je upravna organizacija u sastavu
Ministarstva koja obavlja upravne i stručne poslove u svezi
s izvršavanjem kaznenopravnih sankcija i mjera prema zatvorenicima
i osuđenicima te provodi upravni i inspekcijski nadzor nad
radom kaznionica, zatvora, odgojnih zavoda i Centra za izobrazbu.

Za obavljanje poslova u Upravi za izvršenje sankcija ustrojavaju
se sljedeći odjeli:

a) Odjel upravnih poslova,

b) Odjel tretmanskih poslova,

c) Odjel nadzornih poslova.

*a) Odjel upravnih poslova*

Članak 38.

Odjel upravnih poslova obavlja upravne i stručne poslove
koji se odnose na organiziranje izvršavanja kaznenopravnih
sankcija i mjera, zaštitu prava zatvorenika, organiziranje
rada zatvorenika; vođenje propisanih evidencija zatvorenika
i osuđenika, kadrovske poslove, planiranje i raspoređivanje
sredstava za rad i opreme, te provodi upravni i inspekcijski nadzor.

Za obavljanje poslova u Odjelu ustrojavaju se sljedeći odsjeci:

1. Odsjek pravnih i organizacijskih poslova,

2. Odsjek zapošljavanja zatvorenika,

3. Odsjek kadrovskih poslova,

4. Odsjek za poslove civilne službe.

*1. Odsjek pravnih i organizacijskih poslova*

Članak 39.

Odsjek pravnih i organizacijskih poslova obavlja upravne i stručne
poslove koji se odnose na organiziranje i nadziranje zakonitog
postupanja sa zatvorenicima, osiguranje uvjeta smještaja
i boravka zatvorenika u kaznionicama, zatvorima i odgojnim zavodima;
prava zatvorenika i nadziranje ostvarivanja njihovih prava, posjete
zatvorima, kaznionicama i odgojnim zavodima; provedbu preuzimanja
ili ustupanja izvršavanja kazne zatvora (međunarodna
suradnja), postupanje po pritužbama zatvorenika; sudjelovanje
u izradi i provedbi programa izobrazbe zaposlenika; upravni i
inspekcijski nadzor, izradu nacrta propisa, te vođenje svih
evidencija zatvorenika i osuđenika iz nadležnosti Uprave
propisane zakonima.

*2. Odsjek zapošljavanja zatvorenika*

Članak 40.

Odsjek zapošljavanja zatvorenika obavlja upravne i stručne
poslove koji se odnose na organiziranje i nadziranje rada zatvorenika
i njihovih prava s temelja rada, zaštite na radu zatvorenika,
novčanih pomoći, naknada i nagrada, te obvezne ušteđevine,
opremu zatvorenika, kantinu, polog, slobodne aktivnosti zatvorenika,
utvrđivanje potreba, prioriteta i mjera unapređenja zatvorskog
sustava; sudjelovanje u izradi i provedbi programa izobrazbe zaposlenika,
upravni i inspekcijski nadzor, te izradu nacrta propisa iz svojega
djelokruga.

*3. Odsjek kadrovskih poslova*

Članak 41.

Odsjek kadrovskih poslova obavlja upravne i stručne poslove
iz nadležnosti ministra koji se odnose na zaposlenike zatvorskog
sustava, vođenje središnjeg popisa zaposlenika zatvorskog
sustava, vođenje popisa ovlaštenih službenih osoba,
službenih iskaznica i značaka; utvrđivanje potrebe
za stručnim usavršavanjem i izobrazbom zaposlenika
uz sudjelovanje u izradi i provedbi programa izobrazbe zaposlenika;
nadziranje obavljanja kadrovskih poslova iz nadležnosti upravitelja;
upravni i inspekcijski nadzor, te izradu nacrta propisa iz svojega
djelokruga.

*4. Odsjek za poslove civilne službe*

Članak 42.

U Odsjeku za poslove civilne službe obavljaju se poslovi
za primanje zahtjeva za civilnu službu. Brine se o funkcioniranju
sustava civilne službe u pravnim tijelima, obavljaju poslove
nadzora nad izvršavanjem civilne službe, pripremaju
sjednice Povjerenstva za civilnu službu, te suradnju s Ministarstvom
obrane u svezi s poslovima civilne službe.

*b) Odjel tretmanskih poslova*

Članak 43.

Odjel tretmanskih poslova obavlja upravne i stručne poslove
koji se odnose na razvrstavanje, predlaganje i davanje stručnih
mišljenja, predlaganje i provedbu pojedinačnih programa
izvršavanja kazne zatvora; izradu i provedbu programa postupanja,
nadziranje i praćenje njihove provedbe i vrednovanje učinaka,
zdravstvenu zaštitu, izobrazbu, davanje stručnog mišljenja
u svezi s primjenom penoloških instituta i izvanrednih pravnih
lijekova; sudjelovanje u nadziranju ostvarivanja prava zatvorenika,
izvršavanje kaznenopravnih sankcija uvjetne osude sa zaštitnim
nadzorom i rada za opće dobro na slobodi; izobrazbu zaposlenika,
statistička praćenja i izvješćivanja,
te upravni i inspekcijski nadzor.

Za obavljanje poslova u Odjelu ustrojavaju se sljedeći odsjeci:

1) Odsjek razvrstavanja i programiranog postupanja,

2) Odsjek programiranog izvršavanja zaštitnog nadzora
i rada za opće dobro na slobodi.

*1. Odsjek razvrstavanja i programiranog postupanja*

Članak 44.

Odsjek razvrstavanja i programiranog postupanja obavlja upravne
i stručne poslove koji se odnose na razvrstavanje kaznenika,
kaznenika mlađih punoljetnika i maloljetnika; razvijanje i
preispitivanje različitih programa postupanja, upućivanje
i premještanje kaznenika; nadziranje pojedinačnih
programa postupanja, postupanje po pritužbama; izradu stručnih
mišljenja u svezi s primjenom penoloških instituta i
izvanrednih pravnih lijekova; sudjelovanje u izradi i provedbi
programa izobrazbe zaposlenika, prikupljanje i obradu kvantitativnih
i kvalitativnih pokazatelja o zatvorenicima, upravni i inspekcijski
nadzor, te izradu nacrta propisa iz svojega djelokruga.

*2. Odsjek programiranog izvršavanja zaštitnog nadzora
i rada za opće dobro na slobodi*

Članak 45.

Odsjek programiranog izvršavanja zaštitnog nadzora i
rada za opće dobro na slobodi obavlja upravne i stručne
poslove koji se odnose na organiziranje i izvršavanja zaštitnog
nadzora i rada za opće dobro na slobodi, sudjelovanje u
izradi i provedbi programa izobrazbe zaposlenika koji rade na
poslovima izvršavanja zaštitnog nadzora i rada za opće
dobro na slobodi; pružanje stručne pomoći; izvršavanje
odluke suda u svezi s izvršavanjem zaštitnog nadzora
i rada za opće dobro na slobodi; izradu nacrta propisa iz
svojega djelokruga, te obavlja stručne poslove koji se
odnose na prikupljanje i obradu kvantitativnih i kvalitativnih
pokazatelja.

*c) Odjel nadzornih poslova*

Članak 46.

Odjel nadzornih poslova obavlja upravne i stručne poslove
koji se odnose na osiguranje i sigurnost kaznionica, zatvora i
odgojnih zavoda; osiguranje i sigurnost zatvorenika, praćenje
sudjelovanja u provedbi pojedinačnog programa izvršavanja
kazne zatvora, nadzor nad stanjem objekata, vozila, naoružanja,
sredstava veze i ostale opreme, sudjelovanje u izradi programa
izobrazbe zaposlenika, statističko praćenje i izvješćivanje
te upravni i inspekcijski nadzor.

Za obavljanje poslova u Odjelu ustrojavaju se sljedeći odsjeci:

1) Odsjek vanjskog osiguranja i poslova sprovođenja,

2) Odsjek unutarnjeg osiguranja.

*1. Odsjek vanjskog osiguranja i poslova sprovođenja*

Članak 47.

Odsjek vanjskog osiguranja i poslova sprovođenja obavlja upravne
i stručne poslove koji se odnose na nadzor nad izradom
planova, provođenjem mjera i organizacije sigurnosti kaznionica,
zatvora i odgojnih zavoda, osiguranje i sigurnost sprovođenja
zatvorenika te osiguranje i sigurnost zatvorenika kad se nalaze
izvan kaznionica, zatvora i odgojnih zavoda; upravni i inspekcijski
nadzor te izradu nacrta propisa iz svojega djelokruga.

*2. Odsjek unutarnjeg osiguranja*

Članak 48.

Odsjek unutarnjeg osiguranja obavlja upravne i stručne
poslove koji se odnose na izradu planova provođenja mjera
i organizacije sigurnosti zatvora, kaznionica i odgojnih zavoda;
praćenje provedbe pojedinačnog programa postupanja,
upravni i inspekcijski nadzor te izradu nacrta propisa iz svojega
djelokruga.

9. UPRAVA ZA POSLOVE OPĆE UPRAVE, UPRAVNE INSPEKCIJE
I GRAÐANSKA STANJA

Članak 49.

Uprava za poslove opće uprave, upravne inspekcije i građanska
stanja obavlja upravne i druge stručne poslove koji se
odnose na udruge, političke stranke, zaklade, fundacije,
vjerske zajednice, opću upravu, upravnu inspekciju, matičarstvo,
osobno ime, popise birača i evidencije o hrvatskom državljanstvu,
te ustrojstvo matičarskih službi.

Uprava za poslove opće uprave, upravne inspekcije i građanska
stanja obavlja i stručne poslove u svezi s primjenom međunarodnih
konvencija i međudržavnih sporazuma koji se odnose na
građanska stanja; pripremu potrebnih izvješća za
Međunarodnu komisiju za građanska stanja (CIEC), te poslove
za nacionalnu sekciju pri naznačenoj komisiji, a prati
i primjenu međunarodnh konvencija u Republici Hrvatskoj.

Uprava za poslove opće uprave, upravne inspekcije i građanska
stanja obavlja i druge upravne i stručne koji ne ulaze
u djelokrug kojega drugog tijela središnje državne uprave,
te obavlja i druge poslove koje joj povjeri ministar.

Za obavljanje poslova iz djelokruga Uprave ustrojavaju se:

a) Odjel za opću upravu,

b) Odjel za udruge, političke stranke, zaklade i fundacije,

c) Odjel upravne inspekcije,

d) Odjel za upravne poslove, organizaciju i nadzor matičarstva,

e) Odjel za popis birača, isprave i druge osobne evidencije.

*a) Odjel za opću upravu*

Članak 50.

Odjel za opću upravu rješava upravne stvari prvostupanjskog
postupka koje se odnose na izdavanje odobrenja za riječ
»Hrvatska« u nazivlju udruga i drugih pravnih osoba,
unošenje dijelova grba i zastave Republike Hrvatske u znak
udruge, odobrenje za izradu pečata i žigova s grbom
Republike Hrvatske, odobrenje grbova i zastava jedinicama lokalne
samouprave; daje stručna mišljenja i objašnjenja
te obavlja upravne i druge stručne poslove u svezi s provedbom
propisa o općem upravnom postupku i uredskom poslovanju,
propisa o administrativnom izvršenju, o sadržaju naziva
tijela države uprave, lokalne i mjesne samouprave; izrađuje
nacrte prijedloga propisa, te daje stručna mišljenja
na zakone i druge propise kojima su uređena pitanja upravnog
postupka i uredskog poslovanja.

Odjel za opću upravu obavlja i poslove rješavanja u
upravnim stvarima i druge upravne i stručne poslove za
koje propisima nije utvrđena stvarna nadležnost kojeg
drugog tijela središnje uprave, te obavlja poslove koji nisu
u djelokrugu drugih unutarnjih ustrojstvenih jedinica Ministarstva.

*b) Odjel za udruge, političke stranke, zaklade
i fundacije*

Članak 51.

Odjel za udruge, političke stranke, zaklade i fundacije
rješava u upravnim stvarima prvostupanjskog i drugostupanjskog
postupka, te druge upravne i stručne poslove koji se odnose
na registraciju udruga, stranih udruga, političkih stranaka,
zaklada i fundacija, te stručne poslove u svezi vjerskih
zajednica; poslove upravnog i inspekcijskog nadzora u provedbi
propisa o udrugama; nadzire provedbu propisa o političkim
strankama, obavlja inspekcijski nadzor nad radom zaklada i fundacija,
vodi registre o udrugama i stranim udrugama, političkim
strankama, zakladama i fundacijama; izrađuje nacrte prijedloga
propisa te daje stručna mišljenja i objašnjenja
propisa.

Za obavljanje poslova Odjela ustrojavaju se sljedeći odsjeci:

1. Odsjek za udruge,

2. Odsjek za političke stranke, zaklade i fundacije.

*1. Odsjek za udruge*

Članak 52.

Odsjek za udruge obavlja poslove rješavanja u upravnim stvarima
prvostupanjskog i drugostupanjskog postupka te druge upravne
i stručne poslove koji se odnose na registraciju udruga,
statute udruga, vođenja registra udruga i stranih udruga;
rješavanja u upravnim stvarima prvostupanjskog postupka u
svezi registracije stranih udruga, upravnog i inspekcijskog nadzora
u provedbi propisa o udrugama; izrađuje nacrte prijedloga
propisa te daje stručna mišljenja i objašnjenja
propisa.

*2. Odsjek za političke stranke, zaklade i fundacije*

Članak 53.

Odsjek za političke stranke, zaklade i fundacije obavlja
poslove rješavanja u upravnim stvarima prvostupanjskog postupka
te druge upravne i stručne poslove koji se odnose na registraciju
političkih stranaka, zaklada i fundacija i vođenje
registra istih, nadzire provedbu propisa o političkim strankama,
te obavlja inspekcijski nadzor nad radom zaklada i fundacija;
izrađuje nacrte prijedloga propisa te daje stručna
mišljenja i objašnjenja propisa.

*c) Odjel upravne inspekcije*

Članak 54.

Odjel upravne inspekcije obavlja poslove upravne inspekcije u
primjeni zakona i drugih propisa o ustrojstvu, djelokrugu i načinu
rada tijela državne uprave i drugih državnih tijela,
tijela jedinica lokalne uprave i samouprave, odnosno jedinica
lokalne samouprave; nadzor u provedbi zakona i drugih propisa
o državnim službenicima i namještenicima, o zaposlenicima
u tijelima jedinica lokalne uprave i samouprave, odnosno jedinicama
lokalne samouprave, te nadzor u provedbi općega upravnog
postupka, posebnih postupaka te uredskog poslovanja u tijelima
državne uprave i lokalne samouprave i uprave, te pravnih
osoba s javnim ovlastima.

Odjel upravne inspekcije obavlja i druge upravne i stručne
poslove koji su posebnim zakonima i drugim propisima stavljeni
u djelokrug upravne inspekcije.

Za obavljanje poslova Odjela ustrojavaju se sljedeći odsjeci:

1. Odsjek za inspekciju državne uprave,

2. Odsjek za inspekciju lokalne samouprave.

*1. Odsjek za inspekciju državne uprave*

Članak 55.

Odsjek za inspekciju državne uprave obavlja inspekcijske
poslove u vezi primjene zakona i drugih propisa o ustrojstvu,
djelokrugu i načinu rada tijela državne uprave i drugih
državnih tijela; nadzor nad provedbom zakona i drugih propisa
o državnim službenicima i namještenicima, te nadzor
u provedbi općega upravnog postupka, posebnih postupaka
te uredskog poslovanja u tijelima državne uprave i pravnim
osobama s javnim ovlastima.

*2. Odsjek za inspekciju lokalne samouprave*

Članak 56.

Odsjek za inspekciju lokalne samouprave obavlja inspekcijske poslove
koji se odnose na primjenu zakona i drugih propisa kojima se
uređuje sustav lokalne samouprave i uprave, ustrojstvo i rad
tijela jedinica lokalne samouprave, odnosno jedinica lokalne uprave
i samouprave; radne odnose zaposlenih u tim tijelima, na nadzor
u provedbi općega upravnog postupka i posebnih postupaka,
te uredskog poslovanja u tijelima jedinica lokalne samouprave,
odnosno tijelima jedinica lokalne uprave i samouprave, te pravnih
osoba s javnim ovlastima.

*d) Odjel za upravne poslove, organizaciju i nadzor
matičarstva*

Članak 57.

Odjel za upravne poslove, organizaciju i nadzor matičarstva
obavlja upravne i druge stručne poslove koji se odnose
na provedbu drugostupanjskoga upravnog postupka u upravnim stvarima
koje se odnose na promjene osobnog imena i upise u državne
matice; obavljanje nadzora nad pravilnom primjenom propisa i pravodobnim
izvršavanjem obveza prema diplomatsko-konzularnim predstavništvima
Republike Hrvatske; utvrđivanje pravne utemeljenosti upisa
u državne matice činjenica iz osobnih stanja građana
nastalih u inozemstvu, te poslove za Međunarodnu komisiju
za građanska stanja (CIEC).

*e) Odjel za popis birača, isprave i druge osobne
evidencije*

Članak 58.

Odjel za popis birača, isprave i druge osobne evidencije
obavlja upravne i druge stručne poslove koji se odnose
na popise birača, poštivanje zakonskih rokova i obveza
u vrijeme raspisanih izbora; pribavljanje isprava za inozemstvo
i proslijeđivanje upisa iz inozemstva; vođenje evidencija
o ustrojstvu matičarskih službi, stanju popisa birača
te nadzor pravilnosti vođenja evidencije o hrvatskom državljanstvu;
predlaganje mjera za poboljšanje ustrojstva i načina
vođenja postojećih evidencija, a posebice informatičkim
pomagalima, nadzor nad izdavanjem isprava pomoću tih pomagala.

10. UPRAVA ZA SUSTAV DRŽAVNE UPRAVE I SLUŽBENIČKE
ODNOSE

Članak 59.

Uprava za sustav državne uprave i službeničke
odnose obavlja upravne i druge stručne poslove koji se
odnose na sustav i ustrojstvo državne uprave, radnopravna
pitanja zaposlenih u državnoj upravi i tijelima jedinica
lokalne samouprave, sustav plaća, stručno osposobljavanje
i usavršavanje zaposlenih u državnoj upravi, tijelima
jedinica lokalne samouprave i pravnim osobama s javnim ovlastima,
te vođenje središnjeg popisa državnih službenika
i namještenika.

Za obavljanje poslova iz djelokruga Uprave ustrojavaju se:

a) Odjel za sustav i ustrojstvo državne uprave,

b) Odjel za službeničke odnose,

c) Odjel za stručno usavršavanje i organizaciju državnih
stručnih ispita.

*a) Odjel za sustav i ustrojstvo državne uprave*

Članak 60.

Odjel za sustav i ustrojstvo državne uprave obavlja upravne
i druge stručne poslove koji se odnose na sustav, ustrojstvo
i razvitak državne uprave i načine povećanja
učinkovitog djelovanja tijela državne uprave i svrhovitost
njihovog ustrojstva; primjenu i izvršavanje zakona i drugih
propisa koji se odnose na sustav i ustrojstvo tijela državne
uprave; upravni nadzor nad zakonitošću rada i postupanja
tijela državne uprave, tijela jedinica lokalne samouprave
te drugih tijela koja imaju javne ovlasti; nadzor pravilne primjene
zakona i drugih propisa u vezi sustava državne uprave, izradu
nacrta prijedloga zakona i drugih propisa, davanje mišljenja
na prijedloge propisa kojima se uređuje unutarnje ustrojstvo
tijela državne uprave.

*b) Odjel za službeničke odnose*

Članak 61.

Odjel za službeničke odnose obavlja upravne i druge
stručne poslove koji se odnose na provedbu propisa o državnim
službenicima i namještenicima, radnopravna i statusna
pitanja službenika i namještenika te zaposlenika u lokalnoj
samoupravi, odnosno lokalnoj upravi i samoupravi, vođenje
središnje evidencije državnih službenika.

Za obavljanje poslova u Odjelu ustrojavaju se sljedeći odsjeci:

1. Odsjek za sustav plaća i evidenciju državnih službenika
i namještenika,

2. Odsjek za radnopravna i statusna pitanja.

*1. Odsjek za sustav plaća i evidenciju državnih
službenika i namještenika*

Članak 62.

Odsjek za sustav plaća i evidenciju državnih službenika
i namještenika obavlja upravne i druge stručne poslove
koji se odnose na zapošljavanje i sustav plaća u državnoj
upravi; praćenje materijalnog položaja službenika
i namještenika, kolektivno pregovaranje u odnosu na državne
službenike i namještenike, te vođenje središnje
evidencije državnih službenika.

*2. Odsjek za radnopravna i statusna pitanja*

Članak 63.

Odsjek za radnopravna i statusna pitanja obavlja upravne i druge
stručne poslove koji se odnose na radnopravna i statusna
pitanja državnih službenika i namještenika, te
zaposlenika u lokalnoj samoupravi odnosno lokalnoj samoupravi
i upravi; nadzor nad pravilnicima o unutarnjem redu tijela državne
uprave, postupke zbog povreda službene dužnosti državnih
službenika, raspoređivanje državnih službenika
koji su stavljeni na raspolaganje, prijam vježbenika i stranih
državljana na rad u tijela državne uprave.

*c) Odjel za stručno usavršavanje i organizaciju

državnih stručnih ispita*

Članak 64.

Odjel za stručno usavršavanje i organizaciju državnih
stručnih ispita obavlja upravne i druge stručne
poslove koji se odnose na izradu prijedloga programa stručnog
usavršavanja i osposobljavanja državnih službenika,
namještenika, javnih službenika i zaposlenika u jedinicama
lokalne samouprave i pravnim osobama s javnim ovlastima, te pripremu
i organizaciju državnih stručnih ispita.

Za obavljanje poslova Odjela ustrojavaju se sljedeći odsjeci:

1. Odsjek za stručno usavršavanje,

2. Odsjek za pripremu i organizaciju državnih stručnih
ispita.

*1. Odsjek za stručno usavršavanje*

Članak 65.

Odsjek za stručno usavršavanje obavlja upravne i druge
stručne poslove koji se odnose na izradu prijedloga programa
stručnog usavršavanja, provedbu stručnog usavršavanja
kroz organiziranje stručnih seminara i drugih oblika stručnog
usavršavanja; provedbu natječaja za stipendiranje
i školovanje posebno nadarenih učenika i studenata
za potrebe tijela državne uprave, te ocjenjivanje državnih
službenika.

*2. Odsjek za pripremu i organizaciju državnih stručnih
ispit*

Članak 66.

Odsjek za pripremu i organizaciju državnih stručnih
ispita obavlja upravne i druge stručne poslove koji se
odnose na postupak odobravanja polaganja, odnosno oslobađanja
od polaganja državnoga stručnog ispita, organiziranje
državnih stručnih ispita, programe savjetovanja u
svezi osposobljavanja za polaganje državnih stručnih
ispita, praćenje provedbe i izvršavanja obveza u svezi
polaganja državnih stručnih ispita, predlaganje mjera
i obavljanje administrativno-tehničkih poslova za Državnu
ispitnu komisiju.

11. UPRAVA ZA LOKALNU SAMOUPRAVU

Članak 67.

Uprava za lokalnu samoupravu obavlja upravne i stručne
poslove koji se odnose na teritorijalno ustrojstvo države,
izborni sustav, sustav i djelokrug samouprave, nadzor nad radom
i općim aktima tijela jedinica lokalne samouprave, međunarodnu
suradnju jedinica lokalne samouprave s jedinicama lokalne samouprave
drugih država, suradnju s međunarodnim organizacijama
i specijaliziranim tijelima te provedbu međunarodnih ugovora.

Za obavljanje poslova iz djelokruga Uprave ustrojavaju se:

a) Odjel za ustrojstvo lokalne samouprave,

b) Odjel za suradnju i nadzor lokalne samouprave,

c) Odjel za financiranje lokalne samouprave.

*a) Odjel za ustrojstvo lokalne samouprave*

Članak 68.

Odjel za ustrojstvo lokalne samouprave obavlja stručne
i upravne poslove koji se odnose na teritorijalno ustrojstvo jedinica
lokalne samouprave i jedinica lokalne uprave i samouprave, izborni
sustav, praćenje primjene propisa i predlaganje mjera za
unaprjeđenje izbornog sustava; izradu nacrta prijedloga zakona
i drugih propisa iz svoga djelokruga, te obavlja i druge poslove
koje mu povjeri ministar.

*b) Odjel za suradnju i nadzor lokalne samouprave*

Članak 69.

Odjel za suradnju i nadzor lokalne samouprave obavlja upravne
i stručne poslove koji se odnose na sustav i djelokrug
lokalne samouprave, unaprjeđivanje sustava lokalne samouprave,
nadzor nad primjenom propisa o lokalnoj samoupravi, nadzor zakonitosti
rada i akata jedinica lokalne samouprave i jedinica lokalne uprave
i samouprave; izrada nacrta prijedloga zakona i drugih propisa
iz svojega djelokruga; sudjelovanje u radu međunarodnih organizacija,
usklađivanje međunarodne suradnje jedinica lokalne samouprave
i jedinica lokalne uprave i samouprave, te obavlja i druge poslove
koje mu povjeri ministar.

*c) Odjel za financiranje lokalne samouprave*

Članak 70.

Odjel za financiranje lokalne samouprave obavlja stručne
i druge poslove koji se odnose na sustav financiranja lokalne
samouprave, predlaže mjere za unaprjeđivanje sustava
financiranja lokalne samouprave i obavlja druge poslove koje mu
povjeri ministar.

12. ODJEL INFORMATIČKIH POSLOVA

Članak 71.

Odjel informatičkih poslova kao posebna ustrojstvena jedinica
koja obavlja upravne i stručne poslove vezane za: planiranje
i provođenje projekata informatičkog sustava Ministarstva,
uprave, lokalne samouprave, pravosudnih i kaznenih tijela; nabavu
i održavanje informatičke opreme, telefonskih centrala
i poslove informatičke izobrazbe, te obavlja i druge poslove
iz ovog područja koje mu povjeri ministar.

Za obavljanje poslova u Odjelu ustrojavaju se sljedeći odsjeci:

1) Odsjek za planiranje i provođenje projekata u pravosuđu,
upravi i lokalnoj samoupravi,

2) Odsjek tehničke pomoći i informatičke infrastrukture.

*1. Odsjek za planiranje i provođenje projekata u pravosuđu,
upravi i lokalnoj samoupravi*

Članak 72.

Odsjek za planiranje i provođenje projekata u pravosuđu,
upravi i lokalnoj samoupravi obavlja upravne i stručne
poslove vezane za: suradnju u planiranju i izradu proračuna,
izradu plana informatičkih projekata za pravosuđe,
upravu i lokalnu samoupravu; nadzor i upravljanje njihovom provedbom,
praćenje razvoja informacijskih tehnologija i postavljanje
standarda informatičke opreme, te nabavljanje, dodjeljivanje
i nadzor propisane i namjenske uporabe i smještaja informatičke
opreme.

*2. Odsjek tehničke pomoći i informatičke
infrastruktur*e

Članak 73.

Odsjek tehničke pomoći i informatičke infrastrukture
obavlja upravne i stručne poslove vezane za: praćenje
razvoja informacijskih tehnologija, utvrđivanje informatičke
i telekomunikacijske opremljenosti, izradu snimke stanja informatičke
infrastrukture, brigu o stabilnosti i sigurnosti informacijskih
sustava razvijenih i u funkciji pravosuđa, uprave i lokalne
samouprave; pružanje tehničke pomoći korisnicima
te organizaciju edukacije državnih službenika i namještenika
za rad sa standardnim informatičkim proizvodima kao i namjenski
izrađenim i implementiranim programskim rješenjima.

III. UPRAVLJANJE MINISTARSTVOM

Članak 74.

Ministar predstavlja ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili sprječenosti te obavlja i druge poslove koje
mu povjeri ministar.

Radom upravnih organizacija Ministarstva upravljaju pomoćnici
ministra.

Radom Tajništva Ministarstva upravlja tajnik Ministarstva.

Članak 75.

Na čelu odjela u ustrojstvenim jedinicama Ministarstva
su načelnici.

Na čelu kabineta ministra je tajnik kabineta.

Na čelu odsjeka u odjelima su donačelnici.

Članak 76.

Zamjenik ministra odgovoran je za svoj rad ministru i Vladi Republike
Hrvatske.

Tajnik ministarstva i pomoćnici ministra odgovorni su za
svoj rad ministru.

Načelnici odjela u sastavu Tajništva Ministarstva
odgovorni su za svoj rad tajniku Ministarstva i ministru.

Načelnici odjela u sastavu uprava odgovorni su za svoj
rad ministru i pomoćniku ministra koji upravlja tom upravom.

Načelnik Odjela informatičkih poslova za svoj rad
odgovoran je ministru, zamjeniku ministra i tajniku Ministarstva.

Članak 77.

Ovlasti i odgovornosti državnih službenika i namještenika
pobliže će se utvrditi Pravilnikom o unutarnjem redu
Ministarstva.

IV. RADNO VRIJEME MINISTARSTVA

Članak 78.

Ministarstvo radi u tijeku radnog dana u vremenu od 8,30 do 16,30
sati.

V. SLUŽBENICI I NAMJEŠTENICI MINISTARSTVA

Članak 79.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici postavljeni u zvanja i namještenici raspoređeni
na radna mjesta, sukladno propisima.

Okvirni broj državnih službenika i namještenika
potrebnih za obavljanje poslova iz djelokruga Ministarstva nalazi
se u tablici koja je sastavni dio ove Uredbe, a koja se neće
objaviti u »Narodnim novinama«.

VI. PRIJELAZNE I ZAVRŠNE ODREDBE

Članak 80.

Pitanja od značenja za rad Ministarstva koja nisu uređena
Zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu, a osobito broj potrebnih
službenika i namještenika s naznakom njihovih osnovnih
poslova i zadaća te stručnih uvjeta potrebnih za
njihovo obavljanje, kao i njihove ovlasti i odgovornosti.

Pravilnik o unutarnjem redu Ministarstva donijet će ministar
pravosuđa, uprave i lokalne samouprave u roku od 30 dana od
stupanja na snagu ove Uredbe.

Članak 81.

Ova Uredba stupa na snagu danom donošenja, a objavit će
se u »Narodnim novinama«.

Klasa: 023-03/00-01/16
Urbroj: 5030109-00-1
Zagreb, 2. ožujka 2000.

Predsjednik
**Ivica Račan,** v. r.

Uredba, NN 27/2000-544